Kuin musta ja valkea...
Kuin musta ja valkea perho
 Yli kukkien yhdessä leijailee,
 Niin yhdessä riemu ja murhe
 Mun henkeni tuutua heijailee.

 Kuin yhdessä yö sekä päivä
 Suvi-iltaman pilvillä karkeloi,
 Niin onnen aamu ja ilta
 Mun päiväni päärmiä purppuroi.

 Kuin kuolon ja elämän immet
 Syyskuutamon kullassa leikkiä lyö,
 Niin syksy mun sieluni yössä
 Jo kerkeän kevään kukkia syö.

Eino Leino
Runot